בת' פיניקס

אליזבת' קופלנד (באנגלית: Elizabeth Copeland; שמה לפני הנישואים קוצ'יאנסקי; נולדה ב-24 בנובמבר 1980 באלמירה, ניו יורק) הידועה יותר בשם הבמה שלה, בת' פיניקס, היא מתאבקת אמריקאית, המופיעה בארגון ההיאבקות WWE, בתוכנית הדגל Raw. בתקופת עבודתה ב-WWE, היא פעם אחת אלופת הדיוות, שלוש פעמים אלופת הנשים והאדם הצעיר ביותר שנכנס להיכל התהילה של ה-WWE. קוצ'יאנסקי ידעה קריירת היאבקות חובבנית מוצלחת בבית הספר התיכון, לפני שהחלה להתאמן בהיאבקות מקצועית. לאחר הופעת הבכורה שלה במאי 2001, היא התאבקה עבור ארגונים עצמאיים רבים. בשנת 2004, היא החלה לעבוד עבור הארגון Ohio Valley Wrestling‏ (OVW) ולאחר מכן חתמה על חוזה פיתוח עם ה-WWE באוקטובר 2005. היא ערכה את הופעת הבכורה שלה במותג Raw במאי 2006, אך שברה את הלסת שלה חודש לאחר מכן. כתוצאה מכך, היא נאלצה לעבור מספר ניתוחים וחזרה אל OVW לאימונים נוספים. היא זכתה פעמיים באליפות הנשים של OVW, אף על פי שהזכייה השנייה שלה לא מוכרת באופן רשמי על ידי OVW. היא חזרה ל-Raw ביולי 2007 וקיבלה "פוש" (דחיפה) גדול, כששלטה במחלקת הנשים של ה-WWE ביד רמה; משום כך, היא השיגה את הכינוי "הגלמזון". שליטה זו הקנתה לה את הזכייה באליפות הנשים של ה-WWE לאחר שניצחה את קנדיס מישל באירוע ללא רחמים, שנערך בחודש אוקטובר, ובו החזיקה במשך כחצי שנה. לאחר מכן, היא פיתחה מערכת יחסים עם סנטינו מארלה, כששניהם נודעו בשם "גלמארלה". היא זכתה באליפות הנשים בפעם השנייה באוגוסט 2008 והחזיקה בתואר זה עד ינואר 2009. בינואר 2010, באירוע הרויאל ראמבל, היא הפכה לאישה השנייה בהיסטוריה שנכנסה לקרב הרויאל ראמבל של הגברים. הזכייה השלישית בתואר לא איחרה לבוא, בחודש אפריל, אך החזיקה בתואר זה במשך חודש אחד בלבד. באוקטובר 2011, היא זכתה באליפות הדיוות בפעם הראשונה בקריירה שלה, כשבאפריל 2012 היא הפסידה את התואר לניקי בלה. פיניקס הודיעה על עזיבת הארגון ופרישה מהיאבקות באוקטובר 2012 כדי להתמקד בחיי המשפחה שלה. ב-27 בפברואר 2017, ה-WWE הודיעו על כניסתה להיכל התהילה של ה-WWE. כניסה זו להיכל התהילה בהיותה בת 36 הפכה אותה לאדם הצעיר ביותר שנכנס. בשנת 2018, היא השתתפה ברויאל ראמבל הראשון של הנשים, מה שהפך אותה למתאבקת הראשונה שהשתתפה גם ברויאל ראמבל הגברים וגם ברויאל ראמבל הנשים. לאחר מכן, היא הפכה לפרשנית מטעם ה-WWE. ב-18 במרץ 2019 בתוכנית Raw, פיניקס חזרה מהפרישה שלה כדי לאחד ביחד עם נטליה את הצמד The Divas of Doom ולנסות לזכות באליפות זוגות הנשים של ה-WWE. כשקוצ'יאנסקי הייתה בת 11, היא זכתה בכרטיסים להקלטות של ארגון ה-World Wrestling Federation. מאז אותה הפעם היא הודתה שהיא התאהבה בענף ההיאבקות המקצועית. היא ציינה את ברט הארט, אואן הארט וטד דיביאסי כמתאבקים האהובים עליה. קוצ'יאנסקי בעלת תואר ראשון ביחסי ציבור. כשהתאבקה בארגון OVW, היא עבדה כמלצרית במסעדה מקומית באלמירה. קוצ'יאנסקי החלה להתאבק בנבחרת ההיאבקות של בית ספר תיכון באלמירה. היא הייתה המתאבקת הראשונה בהיסטוריה של בית ספר זה. בשנת 1999, היא הפכה לאלופת הנשים בסגנון חופשי של ארגון North-East Wrestling ולאלופת הנשים של ארגון New York State Fair. באותה התקופה, היא גם הייתה חברה בארגון היאבקות אמריקאי בסגנון חופשי בשם USA Wrestling. היעד שלה בחיים היה להיות מתאבקת מקצועית, והיא האמינה שידע קודם בענף יעזור לה להשיג זאת. פיניקס, לצד קנדיס מישל וליילה אל, הופיעו במגזין FLEX של חודש פברואר 2009. פיניקס השתתפה בשבעה משחקי וידאו של WWE. היא ערכה את הופעת הבכורה שלה במשחק ההיאבקות WWE SmackDown vs. Raw 2009 ומאז הופיעה ב-WWE SmackDown vs. Raw 2010,‏ WWE SmackDown vs. Raw 2011,‏ WWE '12,‏ WWE '13,‏ WWE 2K18‏ (DLC) ו-WWE 2K19. בין 2001–2010 הייתה נשואה לג'ואי קרולאן, המוכר בשם הבמה ג'ואי נייט. לאחר מכן, היא ניהלה מערכת יחסים עם אדם קופלנד, המוכר בשם הבמה אדג'. לזוג שתי בנות: ליריק, שנולדה ב-12 בדצמבר 2013 ורובי, שנולדה ב-31 במאי 2016. הזוג נישא ב-30 באוקטובר 2016. הישגים בארגון ההיאבקות North-East Wrestling אליפות הנשים (1999) הישגים בארגון ההיאבקות New York State Fair אליפות הנשים (1999) הישגים בארגון ההיאבקות Far North Wrestling - FNW אליפות במשקל קל של FNW (פעם אחת) הישגים בארגון ההיאבקות GLORY Wrestling אליפות GLORY (פעם אחת) הישגים בארגון ההיאבקות Ohio Valley Wrestling - OVW אליפות הנשים של OVW (פעם אחת) הישגים במגזין ההיאבקות Pro Wrestling Illustrated - PWI PWI דירג אותה במקום ה-2 מתוך 50 המתאבקות הטובות ביותר לשנת 2008 ו-2012 הישגים בארגון ההיאבקות World Wrestling Entertainment - WWE אליפות הדיוות (פעם אחת) אליפות הנשים (3 פעמים) חברת היכל התהילה (2017) פרס הסלאמי (פעם אחת) דיוות השנה (2008) מדיה וקבצים בנושא בת' פיניקס בוויקישיתוף בת' פיניקס, ברשת החברתית אקס (טוויטר) בת' פיניקס, באתר WWE.com להיאבקות מקצועית בת' פיניקס, באתר Online World of Wrestling